Pasiūlymas EUROPOS PARLAMENTO IR TARYBOS REGLAMENTAS kuriuo panaikinamas Tarybos reglamentas (EEB) Nr. 3030/93 dėl tam tikrų tekstilės gaminių importo iš trečiųjų šalių bendrųjų taisyklių /* COM/2014/0707 final - 2014/0334 (COD) */





AIŠKINAMASIS MEMORANDUMAS 1. PASIŪLYMO APLINKYBĖS Tarybos reglamentas (EEB) Nr. 3030/93 dėl tam tikrų tekstilės gaminių importo iš trečiųjų šalių bendrųjų taisyklių taikomas importuojamiems trečiųjų šalių, su kuriomis Europos bendrija yra sudariusi dvišalius susitarimus, pasirašiusi protokolus ar sudariusi kitokius susitarimus, kilmės tekstilės gaminiams. Pastaraisiais metais Europos Sąjunga taikė tik su Rusija ir Serbija sudarytus dvišalius susitarimus dėl prekybos tekstilės gaminiais. Rusijai įstojus į PPO ir įsigaliojus Stabilizacijos ir asociacijos susitarimui su Serbija, Tarybos reglamentas (EEB) Nr. 3030/93 neteko savo pagrindinės paskirties. Be to, Reglamentas (EEB) Nr. 3030/93 buvo naudojamas nustatant riboto laikotarpio kiekybinius apribojimus tam tikriems Kinijos Liaudies Respublikos kilmės tekstilės gaminiams ir po to Kinijai taikant pereinamojo laikotarpio apsaugos mechanizmą, skirtą tam tikroms prekėms. Šis mechanizmas nustojo galioti 2013 m. gruodžio 11 d. Todėl, siekiant užtikrinti teisinį tikrumą, šiuo pasiūlymu numatoma panaikinti Tarybos reglamentą (EEB) Nr. 3030/93. 2014/0334 (COD) Pasiūlymas EUROPOS PARLAMENTO IR TARYBOS REGLAMENTAS kuriuo panaikinamas Tarybos reglamentas (EEB) Nr. 3030/93 dėl tam tikrų tekstilės gaminių importo iš trečiųjų šalių bendrųjų taisyklių EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, ypač į jos 207 straipsnį, atsižvelgdami į Europos Komisijos pasiūlymą, teisėkūros procedūra priimamo akto projektą perdavus nacionaliniams parlamentams, laikydamiesi įprastos teisėkūros procedūros, kadangi: (1) Tarybos reglamentas (EEB) Nr. 3030/93[1] įsigaliojo 1993 m. lapkričio 9 d. ir buvo taikomas nuo 1993 m. sausio 1 d.; (2) 2012 m. rugpjūčio 22 d. Rusijos Federacija įstojo į Pasaulio prekybos organizaciją. Todėl Serbijos Respublika buvo paskutinė šalis, su kuria Europos Sąjunga buvo sudariusi dvišalį susitarimą dėl prekybos tekstilės gaminiais; (3) 2008 m. balandžio 29 d. pasirašytas Europos Bendrijų bei jų valstybių narių ir Serbijos Respublikos stabilizacijos ir asociacijos susitarimas[2]. Jis įsigaliojo 2013 m. rugsėjo 1 d. 2010 m. vasario 1 d. įsigaliojo Europos bendrijos ir Serbijos Respublikos laikinasis susitarimas dėl prekybos ir su prekyba susijusių klausimų[3]. Nuo tada Reglamentas (EEB) Nr. 3030/93 nebebuvo taikomas Serbijos Respublikai; (4) Tarybos reglamento (EB) Nr. 427/2003[4] I antraštinės dalies galiojimo laikas baigėsi 2013 m. gruodžio 11 d. Todėl nuostata dėl galimybės nustatyti apsaugos priemones pagal šį mechanizmą neteko galios; (5) atsižvelgiant į 1–4 konstatuojamosiose dalyse aprašytas aplinkybes ir siekiant užtikrinti teisinį tikrumą, Tarybos reglamentas (EEB) Nr. 3030/93 turėtų būti panaikintas, PRIĖMĖ ŠĮ REGLAMENTĄ: 1 straipsnis Reglamento (EEB) Nr. 3030/93 panaikinimas Reglamentas (EEB) Nr. 3030/93 panaikinamas. 2 straipsnis Įsigaliojimas ir taikymas Šis reglamentas įsigalioja kitą dieną po jo paskelbimo Europos Sąjungos oficialiajame leidinyje. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Europos Parlamento vardu Tarybos vardu Pirmininkas Pirmininkas [1] 1993 m. spalio 12 d. Tarybos reglamentas (EEB) Nr. 3030/93 dėl tam tikrų tekstilės gaminių importo iš trečiųjų šalių bendrųjų taisyklių (OL L 275, 1993 11 8, p. 1). [2] Europos Bendrijų bei jų valstybių narių ir Serbijos Respublikos stabilizacijos ir asociacijos susitarimas (OL L 278, 2013 10 18, p. 16). [3] Europos bendrijos ir Serbijos Respublikos laikinasis susitarimas dėl prekybos ir su prekyba susijusių klausimų (OL L 28, 2010 1 30, p. 2). [4] Tarybos reglamentas (EB) Nr. 427/2003 dėl pereinamojo laikotarpio apsaugos mechanizmo tam tikrų Kinijos Liaudies Respublikos kilmės prekių importui (OL L 65, 2003 3 8, p. 1).